РЕШЕНИЕ НА КОМИСИЯТА
от 11 март 2014 година
относно държавна помощ SA.34445 (12/C), приведена в действие от Дания за прехвърлянето на активи за недвижима собственост от FIH на FSC
(нотифицирано под номер C(2014) 1280)
(само текстът на английски език е автентичен)
(текст от значение за ЕИП)
(2014/884/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 108, параграф 2, първа алинея от него,
като взе предвид Споразумението за Европейското икономическо пространство, и по-специално член 62, параграф 1, буква а) от него,
като покани държавите членки и други заинтересовани страни да представят мненията си в съответствие със споменатите разпоредби (1),
като има предвид, че:
1. ПРОЦЕДУРА
(1)
На 30 юни 2009 г. датските органи извършиха вливане в размер на 1,9 млрд. DKK под формата на хибриден капитал от първи ред във FIH Erhvervsbank A/S, включително нейните дъщерни дружества („FIH“), в съответствие с Датския закон за финансирани от държавата вливания на капитал (2).
(2)
На 6 март 2012 г. датските органи изпратиха уведомление за пакет от мерки в полза на FIH. С решение от 29 юни 2012 г. („Решение за оздравяване и откриване“) (3) Комисията временно одобри тези мерки (4), като ги определи за съвместими с вътрешния пазар.
(3)
В същото време Комисията откри процедурата, определена в член 108, параграф 2 от Договора за функционирането на Европейския съюз („Договор“), поради съмнения по отношение на целесъобразността на мерките, ограничаването на помощта до необходимия минимум и собствения принос на банката, по-специално с оглед на потенциално ниското възнаграждение по мерките за обезценени активи, които са предоставени в полза на FIH.
(4)
На 2 юли 2012 г. FIH върна капитала в размер на 1,9 млрд. DKK, който получи през 2009 г. в съответствие с Датския закон за финансирани от държавата вливания на капитал (5).
(5)
В съответствие с решението за оздравяване и откриване на 4 януари 2013 г. (6) датските органи представиха план за преструктуриране, който впоследствие измениха. На 24 юни 2013 г. датските органи представиха последната актуализация на този план („план за преструктуриране“).
(6)
На 3 февруари 2014 г. датските органи представиха договорености, определящи условията за преструктуриране на FIH, които датските органи са се ангажирали да осъществят („ангажименти“).
(7)
През периода 30 юни 2012 г. - 3 февруари 2014 г. датските органи предоставиха допълнителна информация.
(8)
Поради спешния характер на случая датските органи са съгласни по изключение настоящото решение да бъде прието на английски език (7).
2. ОПИСАНИЕ
2.1. ПОЛУЧАТЕЛЯТ НА ПОМОЩТА
(9)
FIH е дружество с ограничена отговорност, което функционира в съответствие с датското банково законодателство и е обект на надзор от страна на Датския орган за финансов надзор („FSA“). Основано е през 1958 г. и седалището му се намира в Копенхаген, Дания. FIH Holding A/S („FIH Holding“) изцяло притежава дружеството.
(10)
FIH Group се състои от FIH Holding и FIH Erhvervsbank, заедно с изцяло притежаваните дъщерни дружества на FIH Erhvervsbank. Тези дъщерни дружества са FIH Partners A/S (функциониращо в стопанския сегмент на корпоративните финанси), FIH Kapital Bank A/S („FIH Kapital Bank“) (8), FIH Realkredit A/S, което е ипотечна кредитна институция, както и FIH Leasing and Finans A/S. Дейностите на FIH включват три сегмента: банкиране (9), пазари (10) и корпоративни финанси (11).
(11)
От 31 декември 2012 г. FIH Holding е собственост на Датския допълнителен пенсионен фонд за трудовия пазар, които притежаваха 48,8 % от акциите на FIH Holding, на PF I A/S (12), което притежаваше 48,8 % от акциите, и от Изпълнителния съвет и изпълнителните служители, които притежаваха 2,3 % от акциите, а самото FIH Holding притежаваше 0,1 % от акциите.
(12)
В края на 2011 г. счетоводният баланс на FIH Group е бил в размер на 84,16 млрд. DKK (11,28 млрд. EUR), а общият ѝ коефициент на капиталова адекватност (13) е бил 17,8 %, като към 31 декември 2012 г. е достигнал 21,2 %. Към 31 декември 2012 г. счетоводният баланс на FIH е бил в размер на 60,76 млрд. DKK (8,1 млрд. EUR) (14) и рисково претеглените активи („РПА“) -29,84 млрд. DKK (3,98 млрд. EUR).
(13)
FIH е съсредоточена в една пазарна ниша банка, която е специализирана в средносрочно финансиране, както и консултантски услуги в областта на управлението на риска и услуги в корпоративните финанси за датските предприятия със счетоводен баланс над 10 млн. DKK (1,34 млн. EUR). Първоначално банковите дейности на FIH са обхващали три сегмента: финансиране на недвижимо имущество, финансиране на придобивания и корпоративно банкиране.
(14)
FIH е била шестата по големина банка в Дания от гледна точка на оборотен капитал (15) към момента на приемане на Решението за оздравяване и откриване, като е обслужвала повече от 2 000 банкови клиента на ниво група. Пазарният дял на FIH в банковото и ипотечно кредитиране по това време е бил оценен на 1,7 %. В кредитирането на МСП и корпоративното кредитиране нейният пазарен дял е бил 2,5 %. През месец юни 2012 г. FIH е заемала пазарен дял от 2,1 % от целия пазар на кредитиране на корпорации (както банки, така и ипотечни банки).
(15)
През последните години резултатите на FIH Group не са добри. На 25 юни 2009 г. тя е подала заявление за участие в Датската схема за рекапитализация (16) и на 30 юни 2009 г. е получила финансирано от държавата вливане на хибриден капитал от първи ред в размер на 1,9 млрд. DKK под формата на кредитна нота. Купонът по тази нота е бил в размер на 11,46 % годишно. За цялата 2009 г. FIH Group е отчело загуба преди данъчно облагане в размер на 148 млн. DKK (19,9 млн. EUR).
(16)
Макар че печалбата на FIH Group преди данъчно облагане е била 316 млн. DKK (42,5 млн. EUR) през 2010 г., тази печалба е била резултат преди всички на еднократни положителни корекции на пазарната стойност, включително нереализирани печалби от непряко дялово участие. През 2011 г. FIH Group е отчело загуба преди данъчно облагане в размер на 1,27 млрд. DKK (170 млн. EUR) вследствие на разходи за обезценка на заеми и отрицателни корекции на пазарната стойност. Към 31 декември 2012 г. то е отчело загуба преди данъчно облагане в размер на 47 млн. DKK (6,4 млн. EUR). За края на 2013 г. в бюджета е предвидена печалба преди данъчно облагане в размер на 95 млн. DKK (12,8 млн. EUR). През 2013 г. нетната печалба през третото тримесечие за продължаващите операции преди данъчно облагане е била 23,2 млн. DKK (3,09 млн. EUR). Що се отнася до всички операции след данъчно облагане, през 2012 г. FIH е отчела загуба в размер на 20,1 млн. DKK (2,71 млн. EUR).
(17)
През 2009 г. и 2010 г. Moody’s понижи рейтинга на FIH от A2 на Baa3. През 2010 г. собствениците на FIH (Исландският орган за финансов надзор и Централната банка на Исландия) (17) се съгласиха да продадат акциите си във FIH на настоящите собственици. Очаквало се е новите собственици да осигурят значително повишение на кредитния рейтинг на FIH, тъй като една от основните причини за тревога на Moody’s във връзка с FIH е била нейният предишен собственик - Kaupthing Bank hf. Въпреки това, главно поради някои специфични за FIH обстоятелства, като рефинансирането на емисии на гарантирани от държавата облигации, качеството на кредитния портфейл и експозицията на сектора на недвижимо имущество, през 2011 г. Moody’s допълнително понижи рейтинга на FIH на B1 с отрицателна прогноза.
(18)
Понижаването на рейтинга през 2011 г. отговаряше на пазарните цени по това време на облигациите на FIH, които не са се ползвали от държавна гаранция: 2-4-годишния дълг на FIH е бил оценен на спредове от 600-700 базисни пункта („б.п.“) над свързания с EURIBOR суап с еквивалентен падеж.
2.2. СЪБИТИЯ, ДОВЕЛИ ДО МЕРКИТЕ ЗА ПОМОЩ
(19)
През 2011 г. и 2012 г. FIH е очаквала да се сблъска със затруднения по отношение на дълга, чийто падеж е щял да бъде през 2012 г. и 2013 г. Последвалите затруднения при финансирането са били причинени главно от понижаването на кредитния рейтинг на FIH и променените условия на капиталовите пазари (18). През месец юли 2009 г. FIH вече е била получила помощ за осигуряване на ликвидност под формата на държавна гаранция в общ размер на 50 млрд. DKK (6,31 млрд. EUR), която е използвала изцяло. Освен това тя е получила от държавата вливане на хибриден капитал от първи ред в размер на 1,9 млрд. DKK (255 млн. EUR) по Датската гаранционна схема. Считано от 31 декември 2011 г., FIH е държала гарантирани от държавата облигации в размер на 41,7 млрд. DKK (5,56 млрд. EUR), което е представлявало 49,94 % от счетоводния баланс на банката.
(20)
Тъй като падежите на тези гарантирани от държавата облигации са били през 2012 г. и 2013 г., FIH е щяла да се сблъска с проблем с финансирането. През втората половина на 2011 г. по оценки на FSA е имало относително висок риск FIH да не може да изпълни изискванията за ликвидност през следващите 12-18 месеца в резултат на очакваната ѝ неспособност да получи финансиране на откритите пазари.
(21)
С оглед на решаването на тези възникващи проблеми с ликвидността FIH е трябвало да осъществи значително понижаване на своя счетоводен баланс.
2.3. МЕРКИ ЗА ПОМОЩ
(22)
С оглед на решаването на проблемите с ликвидността, с които тогава FIH е очаквала да се сблъска, през месец юли 2012 г. датските органи са предложили комплексна мярка за обезценени активи за прехвърляне на проблемните активи за финансиране на недвижимо имущество на FIH към ново дъщерно дружество на FIH Holding („Newco“). В същото време датските органи са се ангажирали да предоставят финансиране и рекапитализация на Newco, когато това е необходимо.
(23)
„Мерките“ (19) са включвали двуетапно споразумение за закупуване на акции (20) и няколко странични споразумения, според които активи на FIH Group в размер на приблизително 17,1 млрд. DKK (2,3 млрд. EUR или 28 % от общите активи на FIH към момента на прехвърлянето) са били прехвърлени на Newco. Тогава Newco (21) е било закупено от Датското дружество за финансова стабилност („FSC“) (22), след което е щяло да бъде надлежно ликвидирано по одобрената Датска схема за ликвидация (23) в съответствие с принципите на схемата (24). Очаква се процесът на ликвидация да продължи до 31 декември 2016 г., но може да продължи и до 31 декември 2019 г. FSC е успяло да финансира почти цялата сума на капитала от 2 млрд. DKK за покупката на Newco чрез предсрочното обратно изкупуване на кредитната нота за хибриден капитал от първи ред в размер на 1,9 млрд. DKK, която е била предоставена на FIH (25) от държавата през 2009 г. FSA одобри връщането от страна на FIH на държавната капиталова инжекция на 2 юли 2012 г. въз основа на анализ на платежоспособността и ликвидността, включващ мярката за прехвърляне на активи (26).
(24)
През първия етап е било осъществено разделяне на активите и пасивите от FIH Erhvervsbank и FIH Kapital Bank към Newco - новото дъщерно дружество, притежавано от FIH Holding. Прехвърлените към Newco активи са били заеми за недвижимо имущество и ценни книжа в размер на 15,2 млрд. DKK (2,1 млрд. EUR) и деривативни инструменти в размер на 1,6 млрд. DKK (215 млн. EUR). Първоначалните пасиви на Newco са включвали два заема (заем 1 и заем 2) с останала част на собствения капитал от 2 млрд. DKK.
(25)
Заем 1 е бил заем за покриване на загуби в размер на 1,65 млрд. DKK (221 млн. EUR), предоставен от FIH на Newco. Този заем трябва да бъде върнат от Newco на FIH само ако в следствие на процеса на ликвидация на активите, които са били прехвърлени на Newco, бъдат генерирани постъпления, надвишаващи покупната цена на FSC в размер на 2 млрд. DKK (268 млн. EUR). Що се отнася до възнаграждението за заем 1, Newco трябва да плати петгодишния процент на датските държавни облигации плюс 1,15 % (27).
(26)
Заем 2, предоставен от FIH Erhvervsbank на Newco, е бил на стойност от приблизително 13,45 млрд. DKK (1,8 млрд. EUR). Възнаграждението за заем 2, което Newco трябва да плати на FIH, е в размер на тримесечния процент на CIBOR в DKK плюс 1,12 %. Падежът на заем 2 съвпада с падежа по заемите, които са били предоставени от FIH по държавната гаранция. Следователно падежите на заем 2 и въпросните заеми с еднакъв падеж са били в средата на 2013 г. и е било договорено, че при връщането от Newco на заемите към FIH, FIH ще погаси неизплатените заеми, които са били гарантирани от държавата. Тъй като условният размер на заем 2 е бил върнат от Newco на FIH, FSC е предоставило финансиране на Newco в размерите, които са били необходими за рефинансирането на активите на Newco.
(27)
През втория етап, осъществен непосредствено след приключването на първия етап, FSC е изкупило всички акции в Newco от FIH Holding. Първоначално платената цена (28) от FSC на FIH Holding за Newco е била равна на собствения капитал (нетна стойност) към 1 януари 2012 г., който е бил в размер на 2 млрд. DKK.
(28)
Тогава FIH Holding е могло да използва паричните постъпления като средство за незабавна ликвидност за връщане на част от гарантирания от държавата дълг. В същото време прехвърлянето на активите е довело до заменяне на заемите за недвижимо имущество със заеми за спонсориран от държавата субект, като по този начин РПА на FIH са били намалени с около 10 млрд. DKK (29).
(29)
Освен споразумението за купуване на акции мерките включват няколко странични споразумения между FIH Holding и FSC:
а)
на 1 юли 2012 г. (30) FIH Holding предостави на FSC неограничена гаранция за загуби, което гарантира, че при затваряне на Newco FSC напълно ще възстанови цялото свое финансиране и капитала, който е предоставило на Newco. Възнаграждението за тази гаранция е включено в променливата покупна цена на споразумението за закупуване на акции;
б)
на 1 юли 2012 г. FSC се ангажира да предостави финансиране на Newco след падежа на заем 2 (в средата на 2013 г.). FSC получава лихва от Newco, равна на основния процент за ЕС плюс 100 б.п. С оглед на изпълнението на този поет ангажимент FSC предостави на Newco заем в размер на 13 млрд. DKK (1,64 млрд. EUR), за който няма да получи никаква такса;
в)
FSC е поело задължение да финансира и рекапитализира Newco, ако това е необходимо преди окончателния процес на ликвидиране.
(30)
При преструктурирането на Newco по договор FSC има право да възстанови поне своята първоначална инвестиция от 2 млрд. DKK без направените от FIH и FSC разходи в хода на сделката. Ако генерираните в резултат на процеса на ликвидация приходи са по-малко от покупната цена от 2 млрд. DKK, FIH ще покрие разликата съответно със заем 1 - заема за покриване на загуби - и с гаранцията. Ако постъпленията от процеса на ликвидация надвишат 1,5 млрд. DKK, още 25 % от евентуалния излишък ще бъдат платени на FSC в допълнение към минималната сума от 2 млрд. DKK, която дружеството трябва да получи. Всеки евентуален допълнителен излишък ще се плаща на FIH Holding. На практика, ако окончателните постъпления са под 1,5 млрд. DKK, FSC ще получи 2 млрд. DKK. Ако например окончателните постъпления възлизат на 1,9 млрд. DKK, FSC ще получи 2,1 млрд. DKK.
2.4. ОФИЦИАЛНА ПРОЦЕДУРА ПО РАЗСЛЕДВАНЕ
(31)
В Решението за оздравяване и откриване Комисията изрази съмнения по отношение на пропорционалността на мерките и ограничаването им до необходимия минимум, както и дали е имало адекватен собствен принос на FIH Group и дали нарушенията на конкуренцията са били ограничени в достатъчна степен.
(32)
Тези опасения бяха породени от голямата степен на сложност на мерките, които изглеждаха ненужно усложнени с оглед на целта за преодоляване на бъдещите трудности на FIH по отношение на ликвидността. По-специално не беше ясно в каква степен са необходими, целесъобразни и добре насочени различните странични споразумения и взаимовръзките във формулата на възнаграждението за целите на Съобщението относно банковия сектор от 2008 г. (31).
(33)
Освен това по времето на приемането на Решението за оздравяване и откриване FIH е възнамерявала да навлезе агресивно на пазара на депозити на дребно в интернет, като се стреми да играе роля на „лидер в цените“. Това навлизане на пазара на депозити на дребно в Интернет е било основен компонент от стратегията на FIH за справяне с нейните проблеми с финансирането.
(34)
Освен това възнаграждението, което е било предложено да бъде платено на FSC за прехвърлените активи и пасиви, изглежда много малко вероятно да отговаря на равнището на възнаграждението, посочено в точка 21 от Съобщението относно обезценените активи (32), в съответствие с което банките са длъжни да поемат в най-голяма степен загубите, свързани с обезценените активи. В точка 21 се изисква справедливо възнаграждение на държавата за мярката за освобождаване на активи, така че да се гарантира равностойно споделяне на тежестта и поемането на отговорност за акционерите независимо от избора на конкретния модел.
3. ПРЕСТРУКТУРИРАНЕ
3.1. ПЛАН ЗА ПРЕСТРУКТУРИРАНЕ
(35)
На 24 юни 2013 г. датските органи представиха окончателен актуализиран вариант на плана за преструктуриране на FIH Group за периода 2012-2016 г. Планът включва оптимистичен и кризисен сценарий (33) с цел да се демонстрира способността на FIH да възвърне своята дългосрочна жизнеспособност, достатъчно споделяне на тежестта и подходящи мерки за отстраняване на нарушенията на конкуренцията.
(36)
Планът за преструктуриране се базира на допускания по отношение на развитието в растежа на брутния вътрешен продукт („БВП“) в съответствие с прогнозата на Международния валутен фонд („МВФ“) и развитието в кратко- и средносрочните лихвени проценти въз основа на оценката на Министерството на стопанската дейност и растежа на Дания на колебанията на краткосрочните лихвени проценти през 2014 г. В плана се предвижда умерено възстановяване на растежа на БВП през 2013 г. и след това.
(37)
В оптимистичния сценарий (34) се очаква FIH непрекъснато да подобрява своите резултати до 2016 г. В бюджета е предвидено рентабилността на нормализирания собствен капитал преди данъчно облагане (35) на ниво група да възлиза на 10,3 % към 31 декември 2013 г. и 11,2 % (36) към 31 декември 2016 г.
(38)
Кризисният сценарий (37) се основава на не толкова благоприятни пазарни допускания. Наред с други неща те включват влошаващи се пазарни условия за финансиране на банки както от гледна точка на обема, така и на цената, по-малко търсене на заеми и консултантски услуги, неблагоприятно движение на валутните обменни курсове, лихвени проценти и други разходи за обезценка, които остават над нивата в миналото през целия стопански цикъл. Според оценките на FIH тези развития, взети заедно, биха довели до рентабилност на нормализирания собствен капитал преди данъчно облагане на ниво група от 0,9 % към 31 декември 2013 г. и 2,0 % към 31 декември 2016 г.
(39)
И в двата случая нивото на рентабилност на собствения капитал е относително ниско, което се дължи главно на забраната за изплащане на дивиденти и забраната за изплащане на купони, предвидени в поетите ангажименти от страна на датските органи в контекста на разследването на държавната помощ. В резултат на тези ангажименти FIH Group няма да разпределя своята печалба до края на периода на преструктуриране и приключването на мерките.
(40)
Първоначално банковите дейности на FIH са обхващали три сегмента: финансиране на недвижимо имущество, финансиране на придобивания и корпоративно банкиране. Дейността в стопанския сегмент „финансиране на недвижимо имущество“ е била преустановена в рамките на преструктурирането на FIH, тъй като заемите в рамките на финансирането на недвижимо имущество са били продадени през 2012 г. на FSC. Освен това постепенно ще бъде прекратено предоставянето на заеми в нейния сегмент за финансиране на придобивания. Следователно корпоративното банкиране ще бъде единственият бизнес сегмент, който ще продължи да функционира. От месец март 2013 г. броят на служителите на пълен работен ден е бил намален на 214.
(41)
Според плана за преструктуриране балансът е трябвало да бъде намален до 27,68 млрд. DKK (3,74 млрд. EUR) до 31 декември 2013 г. FIH предвижда към 31 декември 2016 г. общият коефициент на капиталова адекватност да бъде 19,6 %.
(42)
Законоустановеният коефициент на ликвидност (38), който към 31 декември 2012 г. е бил 214 %, към 31 декември 2013 г. се очаква да бъде 239,7 %.
(43)
През периода на преструктуриране общият коефициент на капиталова адекватност се очаква да възлезе на 19,6 %, а законоустановеният коефициент на ликвидност - на 175 %, като следователно значително ще бъдат надвишени нормативните изисквания.
(44)
Според оптимистичния сценарий (39) от плана за преструктуриране се предвижда рентабилността преди данъчно облагане на т.нар. нормализиран собствен капитал (40) в бюджета да бъде 9 % към 31 декември 2013 г. и 10,1 % към 31 декември 2016 г. Тези числа в кризисния сценарий (41) са съответно 0,9 % и 4,7 %.
(45)
Положението на банката значително се е подобрило в сравнение със средата на 2011 г., когато FSA е очаквало, че FIH ще има голяма нужда от ликвидност, която няма да може да покрие. FIH е върнала останалите гарантирани от държавата облигации и следователно към 13 юни 2013 г. трудностите с рефинансирането са били разрешени. Освен това на 2 юли 2013 г. FIH е изкупила обратно държавния хибриден капитал от първи ред.
(46)
Понастоящем FIH безпроблемно изпълнява своите нормативни изисквания за платежоспособност и ликвидност.
3.2. ДЕЙСТВИЯ, КОИТО ДАНИЯ Е ПРЕДПРИЕЛА ЗА ОТСТРАНЯВАНЕ НА ИЗРАЗЕНИТЕ ОТ КОМИСИЯТА ОПАСЕНИЯ
(47)
С оглед на отстраняването на изразените от Комисията опасения в контекста на Решението за оздравяване и откриване, датските органи и FIH Group са предприели поредица от действия.
(48)
FIH е извършила еднократно плащане към FSC в размер на 310,25 млн. DKK (39,12 млн. EUR) с вальор 4 декември 2013 г. (42).
(49)
FIH е платила на Newco сума в размер на 61,7 млн. DKK с вальор 18 декември 2013 г., което е представлявало частично връщане на таксите, получени по административното споразумение за 2012 г., и е намалила със задна дата начисляваните на Newco управленските такси за администриране и хеджиране за 2013 г. до 0,05 % от неизплатения кредитен портфейл.
(50)
FIH е намалила своите общи активи от 109,3 млрд. DKK (14,67 млрд. EUR) към 31 декември 2010 г. до 60,80 млрд. DKK (8,16 млрд. EUR) към 31 декември 2012 г., което означава намаление с 44 %.
(51)
FIH допълнително е намалила своя кредитен портфейл от 58,0 млрд. DKK (7,79 млрд. EUR) към 31 декември 2010 г. до 16,2 млрд. DKK (2,17 млрд. EUR) към 31 декември 2012 г., т.е. с общо 41,8 млрд. DKK, което означава намаление със 72 %.
(52)
Освен това FIH значително е намалила рисковите направления на пазарите (43).
(53)
FIH е намалила броя на своите служители на пълен работен ден от 356 към 31 декември 2010 г. на 214 към 31 март 2013 г., което означава намаление с 41 %.
(54)
Освен това FIH е намалила географското си присъствие, тъй като два от четирите ѝ регионални офиса са били закрити.
3.3 АНГАЖИМЕНТИ, ПРЕДЛОЖЕНИ ОТ ДАНИЯ
(55)
С оглед на изразените от Комисията опасения в Решението за оздравяване и откриване и с цел да се гарантира съответствие със Съобщението относно обезценените активи, по-специално по отношение на подобаващото възнаграждение за мерките за прехвърляне на активи, датските органи са поели допълнителни ангажименти, които са посочени в съображения 55-62.
(56)
Всяка година FIH ще извършва плащане в размер на 12,1 млн. DKK (1,61 млн. EUR) към FSC от 30 септември 2014 г. до окончателното приключване на сделката с пропорционално на изтеклото време плащане за последния период ACT/ACT (44) към датата на уреждане (това може да е до 31 декември 2019 г.).
(57)
FIH ще намали таксите за управление, които прилага за FSC, или ще извърши еднократно плащане към FSC с настояща стойност на намалението или на плащането, равна на 143,2 млн. DKK (19,09 млн. EUR).
(58)
С оглед на постигането на този резултат FIH е платила на Newco сума в размер на 61,7 млн. DKK като частично връщане на таксите, които FIH е получила от Newco по административното споразумение за 2012 г. FIH е намалила също така начисляваните на Newco управленски такси за администриране и хеджиране до 0,05 % от неизплатения кредитен портфейл за 2013 г.
(59)
Освен това FIH ще намали начисляваните на Newco такси за управление на администрирането и хеджирането до 0,05 % годишно от неизплатения кредитен портфейл, считано от 1 януари 2014 г.
(60)
В случай че FSA промени своята нормативна позиция по отношение на капиталовите изисквания на ниво холдинг, FIH ще заплати допълнителна годишна такса на FSC в размер на 47,2 млн. DKK (6,29 млн. EUR), което ще гарантира, че разрешеният от законодателството капацитет на FIH за предоставяне на кредити ще остане неограничен от капиталовата позиция на FIH Holding.
(61)
В поетите ангажименти е предвидено също така оттегляне на FIH от определени стопански направления (финансиране на недвижимо имущество, частен собствен капитал, управление на частен капитал), както и редица поведенчески ограничения, включително забрана да изпълнява роля на „лидер в цените“ на депозитите, забрана на агресивните търговски практики и забрана на придобиванията, както и ликвидация на FIH Realkredit A/S, която беше ипотечната банка на FIH Group. FIH Realkredit A/S е ликвидирана през 2013 г.
(62)
Пълният списък с поетите ангажименти (45) е представен в приложението.
4. ПОЗИЦИЯ НА ДАТСКИТЕ ОРГАНИ
(63)
Когато уведоми Комисията относно мерките, първоначалната позиция на Дания (46) беше, че прехвърлянето на собствен капитал към Newco е включвало държавна помощ за Newco, но че тази помощ е била съвместима с вътрешния пазар в съответствие с член 107, параграф 3, буква б) от Договора.
(64)
В същото писмо датските органи заявиха, че FIH Group не е получила никаква държавна помощ, тъй като FSC заплаща пазарната цена за Newco. Макар че датските органи не приведоха количествени факти в подкрепа на това твърдение, било то чрез позоваване на съответни пазарни данни или обяснение на логиката на разходите по транзакцията, те подчертаха, че:
а)
е имало процедури за установяване на пазарната цена на прехвърлянето;
б)
от FIH Group са били осигурени първоначално финансиране и гаранции;
в)
FIH Group трябва да плати всички разходи по сделката и ликвидацията; както и
г)
FIH Group е поела допълнителни ангажименти във връзка с прехвърлянето, по-специално задължението за представяне на бизнес план.
(65)
На този фон датските органи са стигнали до заключението, че FIH няма да получи предимство. В случай че Комисията е на различно мнение по този въпрос, датските органи заявиха, че всяка помощ за FIH може да бъде обявена за съвместима с вътрешния пазар, тъй като мерките представляват преструктуриране на FIH в съответствие със Съобщението относно преструктурирането (47).
(66)
След първоначалното си писмо датските органи представиха на 20 март 2012 г. (48) изложение, в което посочиха, че не FIH е поискала мерките и че по времето на вземане на решението за мерките FIH е имала алтернативи за намаляване на задлъжнялостта, което потвърждава твърдението, че сделката е договорена по пазарни условия. Те твърдят също така, че първоначалното отписване от счетоводната стойност на активите на 1,4 млрд. DKK и допълнителната отстъпка за корекция на риска от 1,3 млрд. DKK отговарят на пазарна цена. Освен това всички загуби от допълнителните възнаграждения ще бъдат коригирани чрез формулата от споразумението за закупуване на променливи акции, така че ефективният механизъм за последващи корекции да гарантира определянето на цена, която да отговаря на пазарните условия. Датските органи не дадоха обяснения относно размера на предложената отстъпка и корекция на риска или за причините защо те биха довели до пазарна цена.
(67)
В последващата кореспонденция с Комисията (49) датските органи заявиха, че максималната загуба, на която е било изложено FSC, е била в размер на 1,05 млрд. DKK, т.е. разликата между, от една страна, заема за покриване на загуби от 1,65 млрд. DKK и, от друга страна, сбора на отписаната счетоводна стойност и размера на предварителната корекция на риска на FSC, която възлиза на 2,7 млрд. DKK. Те завиха също така, че държавата се ползва от правото на значително намаление на риска, свързан със заемите на FIH, гарантирани от държавата, и връщане от FIH на предишно вливане на капитал от 1,9 млрд. DKK.
(68)
С меморандум, представен на 23 април 2012 г. (50), датските органи уведомиха Комисията, че „за момента няма да представят на Комисията повече аргументи по отношение на използването на принципа на инвеститора в условията на пазарна икономика“. В същото време те предоставиха някои обяснения по отношение на методиките за оценка, използвани от юридическия консултант на FSC.
(69)
Впоследствие - на 16 май 2012 г. - датските органи заявиха, че FIH Holding и FSC са договорили условията на сделката въз основа на нормални търговски съображения по отношение на споделянето на риска и печалбата, и поясниха, че сделката е била сключена при пазарни условия. Това твърдение беше удостоверено от счетоводната фирма на FSC - KPMG (51).
(70)
На 7 юни 2012 г. датските органи представиха доклад от KPMG за оценка на мерките, в който едновременно са взети предвид всички способстващи елементи. От KPMG не виждат „каквато и да било причина да се заключи, че условията на споразумението не отговарят на рисковете за FSC“, като посочват високото ниво на обезпечението, потенциалното използване на обезпечени облигации, заема за покриване на загуби и отложената част от покупната цена (earnout) размер на 25 % за FSC.
(71)
На 11 септември 2012 г., в своя отговор на откриването на производството датските органи не възразиха директно на мнението на Комисията, че мерките представляват държавна помощ, но се позоваха на своите аргументи от 29 март 2012 г. (52), като заявиха, че всяко прехвърляне над пазарната стойност ще бъде компенсирано със заема за покриване на загуби и гаранцията за коригиране на цената, предоставена от FIH Holding. Освен това датските органи посочиха увеличаването на маржовете по подновяванията и по-високия от очаквания процент на обратно изкупуване като примери в подкрепа на това мнение, без обаче изрично да потвърждават, че трябва да се приложи принципът на оператора в условията на пазарна икономика („ПОУПИ“) (53).
(72)
Вместо това датските органи завиха, че мерките са съвместими, като изтъкнаха аргументи в подкрепа на твърдението, че те са целесъобразни, помощта е ограничена до необходимия минимум и е налице ограничено нарушаване на конкуренцията (54).
(73)
Датските органи напомниха също така своята позиция в бележката от 23 април 2012 г., че мерките са били резултат на преговори между FIH и FSC (55) като заявиха, че някои от насоките в Съобщението относно банковия сектор (56) до известна степен са усложнили мерките (57) и оспориха твърдението, че това може да доведе до тяхната целесъобразност.
(74)
Когато Комисията уведоми датските органи относно експертната оценка по отношение на пазарната стойност и действителната икономическа стойност на мерките, датските органи оспориха резултатите и представиха редица въпроси и разяснения през периода 7 февруари-11 септември 2013 г.
(75)
Датските органи посочиха, че помощта е била ограничена до необходимия минимум (58), защото са приели, че стойността на прехвърлянето няма да превиши действителната икономическа стойност, но добавиха, че този факт може да бъде установен само чрез окончателна оценка, извършена от Комисията.
(76)
Освен свързаните с оценката аспекти датските органи отбелязаха положителното въздействие на прехвърлянето върху регулаторната позиция на FIH, в съответствие с целта за възвръщане на дългосрочната жизнеспособност, която е заложена в плана за преструктуриране.
(77)
Датските органи завиха също така, че стратегията на FIH за придобиване на депозити е независима от мярката за държавна помощ и не показва намерение да изпълнява роля на „лидер в цените“, а е съществено важна част от нейната стратегия за финансиране. Въпреки това, с цел да бъдат разсеяни опасенията на Комисията, датските органи предложиха ангажимент FIH да спазва забрана да изпълнява роля на „лидер в цените“.
5. ОЦЕНКА
5.1. НАЛИЧИЕ НА ДЪРЖАВНА ПОМОЩ
(78)
Според член 107, параграф 1 от Договора държавна помощ е всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки.
(79)
Комисията счита, че мерките в полза на FIH, които са описани в раздел 2.3, следва да се разглеждат заедно като пакет. Мерките са част от една сделка, тъй като елементите им са взаимозависими (хронологично и структурно) и всички те са предназначени за решаване на проблема с финансирането на FIH.
5.1.1. Държавни ресурси
(80)
Описаните в раздел 2.3 мерки включват държавни ресурси, тъй като са пряко финансирани от FSC, което е притежавано от държавата дружество (чрез Министерството на стопанската дейност на Дания), което отговаря за предоставянето на различни видове мерки за датските банки в контекста на финансовата криза (59). Първо, FSC предоставя 2 млрд. DKK в брой за споразумението за закупуване на акции в Newco. Второ, FSC е поело ангажимент да финансира активите на Newco, докато FIH върне своите гарантирани от държавата заеми. Това поето задължение може да надвиши 13 млрд. DKK. Трето, FSC се отказва от лихва в определен размер, за да плати гаранция от FIH Holding.
5.1.2. Наличие на предимство
(81)
Описаните в раздел 2.3 мерки осигуряват предимство, тъй като те водят до облекчаване на активите на FIH, като по този начин подобряват коефициентите на капиталова адекватност на групата, като в същото време дават възможност на банката да реши по-ефикасно своите проблеми с финансирането.
(82)
Датските органи са заявили, че мерките отговарят на ПОУПИ и следователно не представляват държавна помощ за FIH Group.
(83)
Следователно Комисията ще прецени дали мерките в полза на FIH Group изпълняват теста за ПОУПИ. С този тест се проверява дали един пазарен оператор би участвал в дадена операция при същите условия като публичния инвеститор по времето, когато е било взето решението за предоставяне на публични ресурси. Държавна помощ няма, когато публичните средства са предоставени в обстоятелства и при условия, отговарящи на пазарните условия.
(84)
В това отношение в конкретния случай на FIH Group Комисията счита, че е важно да се провери i) дали първоначално е имало частен инвеститор, желаещ да финансира мерките при същите условия като държавата членка; ii) ако това е така, каква е била възвръщаемостта на инвестициите, която е поискал, в сравнение с възвръщаемостта за държавата; както и iii) в отсъствието на частен интерес какви са били очакваната възвръщаемост (60) и разпределението на потенциалните постъпления от мерките за държавата в сравнение с тези, които би очаквал един пазарен инвеститор, ако той би предприел мерките при нормални пазарни условия. Ако държавата приеме тези или по-добри условия, мерките могат да се считат за изпълнени при пазарни условия. По-специално е важно да се провери дали транзакцията в своята цялост генерира положителен паричен поток, защото никой частен оператор, целящ максимално увеличаване на своята печалба, не би се ангажирал с генерираща загуби операция.
(85)
Най-прякото доказателство за това, че дадена транзакция отговаря на ПОУПИ, е условията по нея не само да са приемливи за хипотетичен оператор в условията на пазарна икономика, а действително да има такъв оператор, който да участва в същата инвестиция при същите условия като държавата. Наличието на други инвеститори представлява ориентир, въз основа на който Комисията може да направи своята оценка относно приложимостта на ПОУПИ.
(86)
По времето, когато датските органи са предоставили мерките, не е имало пазарен участник, който да е готов да предостави на FIH подобни мерки като предоставените от субекти под контрола на държавата. По-специално нито консорциумът от собственици, нито някоя трета страна са изразили каквото и да било намерение да инвестират във FIH. Комисията няма основания да заключи, че оператор в условията на пазарна икономика би бил склонен да участва в мерките при тези обстоятелства. Липсата на частен интерес е признак за финансовите трудности и слабата позиция на банката.
(87)
В отсъствието на оператор, който да инвестира при същите условия като държавата, все пак е възможно мярката да не съдържа помощ, ако в сходни обстоятелства частен инвеститор би предоставил същото финансиране в замяна на възвръщаемост най-малко равна на получената от държавата възвръщаемост. По принцип оценката следва да се основава на бизнес план, като се вземат предвид наличната информация и предвидимите развития по времето, когато е било предоставено публичното финансиране, и не следва да се разчита на анализ, основан на по-късна ситуация.
(88)
Освен това една от ситуациите, в която е най-трудно да се приложи ПОУПИ, е, когато дружеството вече е бенефициер на държавна помощ. В настоящия случай FIH вече е била получила рекапитализация на 30 юни 2009 г., която е изплатила на 2 юли 2012 г. Възнаграждението за хибридните инструменти, използвани за рекапитализацията, е било в размер на […] (61) %. FIH е участвала също така в датската гаранционна схема. Въпреки че в настоящия случай тези факти не изключват per se приложимостта на ПОУПИ, те говорят за затрудненията, пред които е била изправена FIH, и биха засегнали готовността на частните инвеститори да инвестират в мерките. Наличието на предишна помощ вече нарушава икономическата среда, като създава усещане за непрекъснато държавно подпомагане. Заместването на тези предимства с нови е взето предвид в оценката на Комисията.
(89)
Според FSA FIH е била в несигурно положение, тъй като е съществувал значителен риск при изтичането на неговия гарантиран от държавата дълг FIH да не може да изпълни законоустановените си изисквания по отношение на ликвидността. Следователно това положение е могло да доведе до отнемане на банковия лиценз на FIH (62). Следователно позицията на FSA подкрепя оценката на Комисията, че е имало малка вероятност един пазарен оператор да инвестира във FIH. Макар че може да се твърди, че докладът на FSA не е бил обществено достояние, пазарният оператор би имал достъп до информация за падежа на гарантирания от държавата заем на FIH, а оттам е могъл да си направи същото заключение.
(90)
В отсъствието на действителен частен инвеститор и с оглед на по-нататъшната проверка на приложимостта на ПОУПИ Комисията трябва да оцени дали общата възвръщаемост на мерките в полза на FIH е равна на или по-висока от очакваната възвръщаемост, която хипотетичен частен инвеститор би поискал, за да извърши инвестицията. Очакваната възвръщаемост на мерките зависи от бъдещия поток на приходите от парични потоци, който трябва да се сконтира към настоящия момент с подходящ сконтов фактор, за да се получи неговата нетна настоящата стойност („ННС“).
(91)
Въз основа на експертен съвет Комисията оцени пазарната стойност на активите на Newco и моделира очакваната възвръщаемост за FSC за цялото разпределение на ликвидационните стойности на собствения капитал на Newco. По този начин Комисията взе предвид всички елементи на споразумението за закупуване на акции, като нетна ликвидационна стойност, приходите и разходите на FSC и FIH Group и корекцията на покупната цена, включваща заема за покриване на загуби. Използването на дистрибуционен модел е нужно за изчисляване на ННС както на ползите, произтичащи от 25 % участие в евентуално увеличение на собствения капитал и отрицателните въздействия от комбинацията на големи загуби на активи в Newco и неизпълнение от страна на FIH Holding, ако този сценарий се сбъдне (63).
Графика 1
Нетна настояща стойност на мерките за FSC
(92)
В графика 1 са показани различните ликвидационни стойности на активите на Newco (от 5,1 млрд. DKK до 28,3 млрд. DKK), ННС на споразумението за закупуване на акции. Всеки от сценариите може да настъпи с вероятност, която е обозначена с пунктирана линия на скалата вдясно (0,1 % - 7,5 %). В най-вероятните сценарии възвръщаемостта е леко отрицателна.
(93)
Както е видно от графика 1, общата ННС на функционирането на споразумението за закупуване на акции, среднопретеглена на база на вероятността, също е отрицателна. Експертното изчисление показва, че тя възлиза на 726 млн. DKK. В резултат на това споразумението за закупуване на акции генерира загуба вместо печалба. Операторът в условията на пазарна икономика би изискал възнаграждение за собствения капитал в размер на най-малко 10 % (64) годишно за аналогична инвестиция от 2 млрд. DKK, вследствие на което биха били генерирани 1,33 млрд. DKK за седемгодишния период на съществуване на Newco. Следователно Комисията стига до заключението, че никой оператор в условията на пазарна икономика не би бил склонен да инвестира при условия, еквивалентни на споразумението за закупуване на акции. Следователно мерките не отговарят на принципа на ПОУПИ (65).
(94)
Следва да се отбележи, че в изчислението, посочено в съображения 91-93, Комисията взе предвид писмата от датските органи от 7 февруари и 11 март 2013 г., както и последващите писма (66), в които датските органи представиха неразкрити до този момент елементи като конкретни тълкувания на компонентите на променливата покупна цена, референтната дата на представените досиета за експозиция на заемите, които са били предвидени за прехвърляне от FIH към Newco, изменението на кредитното качество в портфейла между месец декември 2011 г. и месец септември 2012 г. и по-подробен анализ на „кредитните линии, които не са обвързани със задължения“ в портфейла.
(95)
Освен това количествените определения, посочени в аргументите на датските органи (67), не издържат на внимателен преглед. Първо, предварително отписаните суми и провизиите за риск не са потвърдени от доклад за независима оценка (68). Наред с това, когато се разглежда възможността FIH Group да не може да плати в срок последващите гаранции, няма причина загубите на Newco да не могат да превишат 2,7 млрд. DKK, в който случай FSC (а оттам и датското правителство) биха били задължени по договор да рекапитализират Newco преди окончателната му ликвидация. Следователно Комисията стига до заключението, че твърдението, че всички инвестиционни загуби биха били ограничени до 1,05 млрд. DKK, не е обосновано.
(96)
Фактът, че условията по мерките са били договорени между FSC и FIH Holding не означава задължително, че мерките са били извършени при пазарни условия. Само по себе си фактът, че датските органи са възнамерявали да предоставят допълнителна помощ в значителен размер на дадена банка, изправена пред сериозни трудности с ликвидността, не изключва договаряне между органите и въпросната банка по конкретни елементи от сделката. Поради двустранния аспект на проведените преговори те не притежават характеристиките на открита и недискриминационна тръжна процедура или на сравняване с аналогични пазарни сделки. Следователно фактът, че са проведени преговори, не означава автоматично, че мерките отговарят на пазарните условия.
(97)
Що се отнася до доклада на KPMG от 7 юни 2012 г., Комисията е съгласна, че, поради сложността на мерките, техните условия следва да бъдат оценени в тяхната цялост, защото няма отделни разпоредби, които да могат да бъдат отнесени към възнаграждението за всеки отделен елемент. В анализа, който се съдържа в този доклад на KMPG, обаче, не е разгледана възможността от настъпването на още по-неблагоприятни сценарии, при които FIH Holding да не може да изплаща в срок поетите си задължения. Освен това в анализа не е разгледано възнаграждението за инвестирания капитал от 2,0 млрд. DKK. Както е посочено в съображение 95, не може да има съответствие с пазарното поведение предвид това, че липсва годишно възнаграждение за капитала и е предвидено само 25 % участие в евентуално увеличение на собствения капитал за седемгодишния инвестиционен период на самостоятелна база и като параметър в общия модел на възнаграждението (69).
(98)
В тази връзка Комисията отбелязва, че при предходна хибридна рекапитализация от първи ред (70) FIH е трябвало да плаща годишен купон в размер на […] % на година. Освен това в началото на месец март 2012 г. първостепенният дълг на FIH е бил котиран на пазара с косвена доходност над 10 %. Това потвърждава становището на Комисията, че възнаграждението за капитала следва да бъде най-малко 10 %. Пазарният оператор вероятно би поискал по-високо възнаграждение с оглед на специфичните рискове, свързани с концентрацията и с по-ниското качество (71) на портфейла от недвижимо имущество на Newco, в допълнение към второстепенния кредитен ранг на дадена капиталова инвестиция. Следователно възнаграждението от 6,5 %, каквото е посочено от датските органи (72), определено е недостатъчно. Следва да се отбележи също така, че очакваната възвръщаемост от транзакцията е отрицателна.
(99)
Комисията стига до заключението, че мерките в полза на FIH не съответстват на ПОУПИ.
5.1.3. Селективност
(100)
Мерките са приведени в действие само по отношение на FIH Group и Newco. Следователно мярката е селективна.
5.1.4. Нарушаване на конкуренцията и въздействие върху търговията между държавите членки
(101)
Мерките са помогнали на FIH да укрепи своята капиталова и ликвидна позиция в сравнение с позициите на нейните конкуренти, които не се ползват от подобни мерки. Следователно мярката е дала възможност на FIH да подобри своята пазарна позиция. По тази причина мярката може да доведе до нарушаване на конкуренцията.
(102)
Предвид на интеграцията на банковия пазар на европейско равнище предоставеното на FIH предимство е почувствано от конкурентите както в Дания (в която извършват дейност и банки от други държави членки), така и в други държави членки. Следователно мерките трябва да се считат за потенциално способни да засегнат търговията между държавите членки.
5.2. РАЗМЕР НА ПОМОЩТА
(103)
Общият размер на помощта по мерките (73) се изчислява на приблизително 2,25 млрд. DKK (приблизително 300 млн. EUR). При количественото определяне на размера на помощта Комисията е взела предвид:
а)
полза, свързана с формулата на споразумението за закупуване на акции (0,73 млрд. DKK) (74);
б)
пропуснато възнаграждение за капиталова инвестиция (1,33 млрд. DKK) (75);
в)
плащане на прекомерно висока лихва от страна на Newco по заем 1, заема за покриване на загуба и първоначалното финансиране (0,33 млрд. DKK); както и
г)
прекомерно високи административни такси (0,14 млрд. DKK).
(104)
Комисията определи като смекчаващ фактор предсрочното прекратяване на държавните гаранции в размер на 0,28 млрд. DKK, която сума следва да бъде извадена от общия размер на помощта.
(105)
Както е посочено в раздел 5.1, Комисията възприе холистичен подход при остойностяването на всички лихвени и други парични потоци, такси и предоставени гаранции, като взе предвид:
а)
опасенията на датските органи, че Комисията няма да обърне достатъчно голямо внимание на икономическата реалност при всички аспекти на мерките, като заема за покриване на загуба; както и
б)
факта, че не всички елементи от сделката могат да бъдат свързани с конкретен елемент от формулата на възнаграждението.
(106)
В съответствие със Съобщението относно обезценените активи Комисията е разчитала на външни експерти за съвети по отношение на остойностяването (76).
5.3. СЪВМЕСТИМОСТ
5.3.1. Правно основание за съвместимостта на помощта
(107)
В член 107, параграф 3, буква б) от Договора е посочено, че държавната помощ може да се счита за съвместима с вътрешния пазар, когато е предназначена за „преодоляването на сериозни затруднения в икономиката на държава членка“. Предвид настоящите обстоятелства и също така обстоятелствата на финансовите пазари при приемането на решението за оздравяване и откриване, Комисията счита, че мерките могат да бъдат разгледани в съответствие с цитираната разпоредба.
(108)
Комисията приема, че финансовата криза е създала извънредни обстоятелства, в условията на които несъстоятелността на една банка може да намали доверието във финансовата система като цяло както на национално, така и на международно ниво. Случаят може да е такъв дори по отношение на малка банка, която не е в непосредствено затруднено положение, а е под засиления надзор на финансовия регулатор, като FIH. 2-4-годишният дълг на тази банка е бил оценен на спредове от 600-700 б.п. над EURIBOR към момента на приемането на решението за оздравяване и откриване. Това ценово равнище е ясен знак за непосредствено затруднение. В такива случаи може да е необходима ранна намеса за избягването на нестабилност на въпросната институция с оглед на предотвратяването на заплахи за финансовата стабилност. Това важи в особено голяма степен за малка икономика като датската, в която контрагентите може да не правят разлика между отделните банки, чрез което липсата на доверие, породена от несъстоятелността на една банка, може да се разпростре върху целия сектор. Следователно член 107, параграф 3, буква б) от Договора представлява правното основание за оценката на съвместимостта на всички мерки, които се разглеждат в настоящото решение.
(109)
Що се отнася по-специално до съвместимостта на прехвърлянето на активи към FSC, Комисията ще оцени мерките в съответствие със Съобщението относно обезценените активи.
(110)
След това Комисията ще оцени съвместимостта на мерките за преструктуриране в съответствие със Съобщението относно преструктурирането.
5.3.2. Съвместимост на мерките със Съобщението относно обезценените активи
(111)
В Съобщението относно обезценените активи са установени принципите за остойностяване и прехвърляне на обезценени активи и съвместимостта на мерките с Договора. Трябва да се прецени дали помощта е била ограничена до минимум и дали има достатъчен собствен принос на банката и нейните акционери.
(112)
В съответствие с точка 21 от Съобщението относно обезценените активи банките са длъжни да поемат в най-голяма степен загубите, свързани с обезценените активи. В точка 21 се изисква справедливо възнаграждение на държавата за мярката за освобождаване на активи, независимо от неговата форма, така че да се гарантира равностойно споделяне на тежестта и поемането на отговорност за акционерите независимо от избора на конкретния модел.
(113)
В първоначалната форма на мерките е било предвидено възнаграждение, равно на разходите за финансиране, направени от датското правителство, плюс едва 100 б.п. за ликвидността. Не е било предвидено възнаграждение за капиталовата инвестиция, освен частично (25 %) увеличение на собствения капитал, ако нетните доходи от преструктурирането са по-високи чрез механизма за коригиране на цената. Освен това в отрицателния сценарий, според който портфейлът от активи на Newco значително ще се влоши, на FSC ще бъде предоставена компенсация от FIH Holding, което при тези обстоятелства вероятно няма да може да изпълни в срок своите задължения. По тази причина изглеждаше малко вероятно, както е посочено в съображения 66-73 от Решението за оздравяване и откриване, че възнаграждението и собствения принос биха били достатъчни, за да бъде помощта съвместима с вътрешния пазар в съответствие с насоките в Съобщението относно обезценените активи.
(114)
Следователно, в съответствие с точка 39 от Съобщението относно обезценените активи Комисията извърши задълбочен анализ на пазарната стойност на мерките. С помощта на външен експерт тя оцени вероятното разпределение на резултатите за портфейла от активи на Newco и изчисли въздействието върху евентуалните крайни ликвидационни стойности на активите чрез споразумението за закупуване на акции.
(115)
В оценката си Комисията установи предимства под формата на пропуснато възнаграждение за собствен капитал и потенциални загуби, свързани с кредитното качество на FIH Holding, прекомерно високите лихви по заема за покриване на загуби, прекомерно големите спредове по финансирането за Newco от FIH и прекомерно високите такси за администриране и хеджиране на деривативни инструменти. Комисията установи също така смекчаващи фактори като предсрочното прекратяване на държавните гаранции. Като цяло мерките съдържат елемент на държавна помощ в размер на около 2,25 млрд. DKK.
(116)
Като се имат предвид точки 40 и 41 от Съобщението относно обезценените активи, разликата между трансферната стойност и действителната икономическа стойност беше определена посредством извършването на същото изчисление като това за определянето на пазарната стойност с две корекции. Първо, разпределението на резултатите е било въз основа на реалните икономически стойности на портфейла от активи, а не на пазарните стойности. Второ, изискваното възнаграждение за собствения капитал е базирано на действителното нетно освобождаване на капитал благодарение на мерките. Въз основа на едно твърдение на FSA Комисията оцени ефекта на брутното освобождаване на капитал вследствие на мерките на 375 млн. DKK (77) и съответната трансферна стойност - на 254 млн. DKK над действителната икономическа стойност (78), която е трябвало да бъде изплатена и възстановена. Освен това е трябвало да бъдат възстановени 143,2 млн. DKK за прекомерно високи такси.
(117)
Предварителното плащане в размер на 254 млн. DKK (с вальор 1 март 2012 г.) е намалило ефекта на нетното освобождаване на активи от 375 млн. DKK на 121 млн. DKK. Следователно еднократната премия от 310,25 млн. DKK (79) с вальор 30 септември 2013 г. плюс годишно плащане от 12,1 млн. DKK (съответстващи на годишно възнаграждение от 10 % от освобождаване на капитал), в допълнение към възстановяването на прекомерно високите административни такси (80), биха привели мерките в съответствие със Съобщението относно обезценените активи.
(118)
Датските органи са осигурили плащането от FIH на тези суми (81) в допълнение към спазването на всички споразумения в съответствие със заключителните документи по мерките.
(119)
Датските органи поемат ангажимент, че FIH няма да изплаща дивиденти до окончателното уреждане на сметките на Newco по споразумението за закупуване на акции, за да се намали кредитния риск, пред който е изправено FIH Holding за FSC.
(120)
В заключение може да се каже, че мерките като цяло са пропорционални, ограничени до минимума и предвиждат достатъчен собствен принос от FIH. Освен това, поради плащането на 310,25 млн. DKK плюс лихва (82) на FSC, както и допълнителните ангажименти по отношение на възнаграждението и таксите (83), мерките предвиждат подходящо възнаграждение в съответствие със Съобщението относно обезценените активи.
5.3.3. Съвместимост на помощта със Съобщението относно преструктурирането и Съобщението относно удължаването от 2011 г. (84)
(121)
В съответствие със Съобщението относно преструктурирането за да бъде съвместимо с вътрешния пазар съгласно член 107, параграф 3, буква б) от Договора, преструктурирането на дадена финансова институция в контекста на настоящата финансова криза трябва i) да води до възстановяване на жизнеспособността на банката или до нейното надлежно ликвидиране; ii) да гарантира, че помощта е ограничена до необходимия минимум и включва достатъчен собствен принос от бенефициера (споделяне на тежестта); както и iii) да предвижда достатъчно мерки за ограничаване на нарушаването на конкуренцията.
i) Жизнеспособност
(122)
Съгласно Съобщението относно преструктурирането държавата членка следва да представи подробен план за преструктуриране, показващ как ще бъде възвърната дългосрочната жизнеспособност на бенефициера без държавна помощ в рамките на разумен период от време, не по-дълъг от пет години. Дългосрочната жизнеспособност е постигната, когато банката е в състояние да се конкурира на капиталовия пазар с помощта на собствените си предимства в съответствие със съответните регулаторни изисквания. С оглед на това банката трябва да бъде в състояние да покрива всичките си разходи и да осигурява адекватна рентабилност на собствения капитал, като се отчита профилът на риска на банката. Възвръщането на жизнеспособността следва да произтича главно от вътрешни мерки и да се базира на надежден план за преструктуриране.
(123)
В представения от датските органи план за преструктуриране на FIH, обхващащ периода до 31 декември 2016 г., е предвидено възвръщане на жизнеспособността в края на този период на преструктуриране. Очаква се банката да запази своята доходност и да подобри годишните си резултати, по-специално през периода 2013-2016 г., с подходяща рентабилност на собствения капитал за новите дейности. В кризисния сценарий банката все пак би генерирала печалби, като нетната печалба ще се повиши от 51 млн. DKK (6,8 млн. EUR) през 2013 г. до 122 млн. DKK (16,27 млн. EUR) през 2016 г.
(124)
Според плана за преструктуриране към 31 декември 2016 г. общият коефициент на капиталова адекватност на FIH ще достигне 19,6 %, а законоустановеният коефициент на ликвидност се очаква към посочената дата да бъде 160 %. Всички тези коефициенти значително надвишават минималните нормативни изисквания. Следователно групата изглежда добре капитализирана и с обезпечена позиция на ликвидността.
(125)
Вследствие на мерките, по-специално прехвърлянето на заеми, FIH е успяла не само своевременно да изкупи обратно гарантираните от държавата облигации през 2013 г., но също така на 2 юли 2013 г. да върне хибридния капитал, който е получила от правителството.
(126)
Мерките са подобрили профила на ликвидността на FIH, която е успяла да постигне законоустановен коефициент на ликвидност от 214 % към 31 декември 2012 г. и се е очаквало да постигне коефициент от 239,7 % към 31 декември 2013 г. (85), което значително превишава нормативните изисквания за ликвидност.
(127)
По-специално недостигът на финансиране, който преди това е заплашвал FIH, е бил прекратен чрез отделяне на активи с помощта на механизъм за финансиране, предоставен от FSC на Newco, в размер на 13 млрд. DKK. Освен това FSC е поел задължение, при нужда, да рекапитализира Newco през жизнения цикъл на мерките (86). По този начин предварително са били решени всички непосредствени проблеми с рекапитализацията на FIH.
(128)
Накратко, като са осигурени както доходността и ликвидността, така и достатъчна капиталова база, FIH изглежда има възможност самостоятелно да постигне дългосрочна жизнеспособност.
(129)
Макар че в кризисния сценарий в бюджета е предвидена рентабилност преди данъчно облагане на нормализирания собствен капитал от едва 0,9 % към 31 декември 2013 г. и 2,0 % (87) към 31 декември 2016 г., в оптимистичния сценарий е предвидена рентабилност на нормализирания собствен капитал от 10,3 % и 11,2 % съответно за 2013 г. и 2016 г.
(130)
Комисията обикновено не използва понятието „нормализиран собствен капитал“, защото то редовно води до по-висока рентабилност на собствения капитал, отколкото, ако изчисленията са базирани на действителния собствен капитал. В този случай обаче датските органи са поели ангажимент FIH Holding и FIH да задържат натрупаната печалба до високо ниво, за да се гарантира в по-голяма степен надлежното плащане на FSC. По-специално, ако Newco реализира значително по-ниски постъпления, отколкото FIH е планирала, FIH (посредством заема за покриване на загуби) и FIH Holding (посредством предоставената на FSC гаранция) ще поемат разходите, за да гарантират възнаграждението на FIH до ниво, отговарящо на правилата за държавна помощ. Въпреки това натрупването на неразпределената печалба увеличава собствения капитал до относително високо ниво (8,4 млрд. DKK в най-добрия случай и 7,3 млрд. DKK в най-лошия случай), което понижава коефициента на рентабилност на собствения капитал. FIH не може да противодейства на този процес, освен ако не реализира загуби (което не е нито предвидено, нито желателно). Следователно понятието „нормализиран собствен капитал“ е за предпочитане в настоящия случай, за да се даде възможност на Комисията да направи надлежна оценка на доходността на банката, като се оставят настрани резултатите от натрупването на неразпределената печалба.
(131)
Освен това FIH ще напусне относително рисковата стопанска област на финансиране на придобивания, което води до понижаване на риска, свързан с нейната стопанска дейност, и поставя нейния стопански модел на по-солидна основа. Освен това, при общ коефициент на капиталова адекватност от 20,8 % (88) в края на периода на преструктуриране FIH изглежда свръхкапитализирана (89) с оглед на нейния стопански модел и следователно в много по-малка степен изложена на пазарни рискове, които биха могли да застрашат съществуването ѝ като действащо предприятие, отколкото преди.
(132)
По тази причина Комисията счита, че планът за преструктуриране е подходящ за възстановяването на дългосрочната жизнеспособност на FIH.
ii) Споделяне на тежестта
(133)
FIH е поела ангажимент да не изплаща дивиденти през етапа на преструктуриране и да върне предишна държавна рекапитализация в размер на 1,9 млрд. DKK. Освен това FIH няма да извършва купонови плащания в полза на инвеститори в хибридни инструменти или каквито и да било инструменти, за които финансовите институции могат да решават да изплащат купони или да изискват, независимо от тяхната класификация по закон, включително инструменти на подчинения дълг, ако няма правно задължение за извършване на плащания.
(134)
Освен това, както е обяснено в раздел 5.4.1, определеното равнище на възнаграждението за мерките за обезценени активи е подходящо.
(135)
Следователно Комисията счита, че изискването за споделяне на тежестта е отразено в достатъчна степен в плана за преструктуриране.
iii) Нарушаване на конкуренцията
(136)
В плана за преструктуриране е предвидено FIH да се оттегли от някои бизнес сегменти (финансиране на недвижимо имущество, управление на частен собствен капитал и имущество на частни лица). По-специално активи за финансиране на недвижимо имущество в размер на 15,4 млрд. DKK (25 % от счетоводния баланс за 2012 г.) са били прехвърлени към Newco.
(137)
В изменените договорености е предвидена също така забрана FIH да изпълнява роля на „лидер в цените“ за депозити, ако неговият пазарен дял превиши 5 %. Този ангажимент дава възможност на FIH да подобри допълнително своята финансова позиция чрез набиране на депозити на пазара, като в същото време се определя праг, недопускащ неподходящи практики. Освен това се предвижда забрана на агресивните търговски практики, която предпазва конкурентите от неподходящо пазарно поведение. Следва да се отбележи, че нито един пазарен участник не е изразил мнение по политиката на FIH по отношение на ценообразуването на депозитите, след като Комисията откри производството по този въпрос.
(138)
Освен това FIH ще продаде своите инвестиции в частни капиталови фондове и други капиталови инструменти и след 31 декември 2014 г. повече няма да има ипотечен орган в своята дружествена структура. Следователно споменатите бизнес сегменти също ще бъдат оставени на конкурентите и присъствието на FIH на пазара ще бъде съответно намалено.
(139)
Освен това FIH Realkredit (90) ще бъде ликвидирано и всички стопански дейности в сегмента „Финансиране на придобивания“ ще бъдат преустановени. Според данните към края на 2012 г. FIH Realkredit все още е притежавало активи на стойност около 300 млн. DKK (40,3 млн. EUR), следователно то е било от по-малка важност за цялата FIH Group.
(140)
Освен това FIH вече е било намалило общите си активи от 109,3 млрд. DKK (14,67 млрд. EUR) към 31 декември 2010 г. на 60,80 млрд. DKK (8,16 млрд. EUR) към 31 декември 2012 г., което съответства на намаление с 44 %.
(141)
Всички тези ангажименти заедно водят до достатъчно намаляване на нарушаването на конкуренцията, тъй като ще бъдат преустановени и оставени на конкурентите някои стопански възможности, които потенциално могат да бъдат доходоносни за FIH.
5.4. ЗАКЛЮЧЕНИЕ И ПРИКЛЮЧВАНЕ НА ОФИЦИАЛНАТА ПРОЦЕДУРА ПО РАЗСЛЕДВАНЕ
(142)
В своето решение за оздравяване и откриване Комисията изрази съмнения по отношение на това дали разглежданите мерки са добре насочени, както се изисква от Съобщението относно банковия сектор от 2008 г. (91). По-специално на този етап не беше ясно дали инвеститорите ще считат FIH за напълно облекчена от най-лошите ѝ активи и дали биха били готови да предоставят финансиране при приемливи условия. Планът за преструктуриране на FIH показва, че банката има достатъчно голям капиталов буфер дори при кризисния сценарий и че има вероятност да остане жизнеспособна при неблагоприятни макроикономически развития.
(143)
В решението за оздравяване и откриване Комисията изрази също така съмнения по отношение на това дали мерките са били ограничени до минимум и дали е бил предвиден достатъчен собствен принос (92), по-специално с оглед на сложността на мерките.
(144)
След подробна оценка на елементите и техните връзки Комисията счита, че възнаграждението, което FIH ще плаща за мерките, представлява достатъчен собствен принос и съответства на Съобщението относно обезценените активи. Комисията приветства „еднократното“ плащане (от 310,25 млн. DKK) в полза на FSC и поетите в това отношение ангажименти. Комисията отбелязва също така, че мерките са подобрили профила на ликвидност на банката, която според плана за преструктуриране ще остане ликвидна и жизнеспособна при всички сценарии.
(145)
В решението за оздравяване и откриване Комисията изрази допълнителни съмнения във връзка с това дали е било изпълнено изискването за ограничаване на нарушаването на конкуренцията. FIH вече е обект на забрана за изплащане на купони, забрана за изплащане на дивиденти, забрана да изпълнява роля на „лидер в цените“ (включително за депозити) и забрана за агресивни търговски практики и освен това е поела ангажименти за продажби.
(146)
Като цяло Комисията отбелязва, че в представения от Дания план за преструктуриране по подходящ начин са решени въпросите с жизнеспособността, споделянето на тежестта и нарушаването на конкуренцията, и следователно той отговаря на изискванията на Съобщението относно преструктурирането и Съобщението относно обезценените активи.
(147)
Въз основа на горепосочената оценка Комисията счита, че мерките са добре насочени, ограничени до минимум и предвиждат ограничено нарушаване на конкуренцията. Следователно първоначално изразените в Решението за оздравяване и откриване съмнения на Комисията във връзка със съвместимостта на мерките са разсеяни.
Заключение
(148)
Въз основа на уведомлението и с оглед на представените от датските органи ангажименти, се стига до заключението, че мерките за помощ са съвместими с вътрешния пазар. Уместността на мерките, както и жизнеспособността на банката и собствения принос, заедно с мерките за намаляване на нарушаването на конкуренцията, са достатъчни. Следователно мерките следва да бъдат одобрени в съответствие с член 107, параграф 3, буква б) от Договора и започнатото производство следва да бъде закрито,
ПРИЕ НАСТОЯЩОТО РЕШЕНИЕ:
Член 1
Прехвърлянето на активи от FIH Group към Датското дружество за финансова стабилност, заедно със страничните споразумения, представлява държавна помощ по смисъла на член 107, параграф 1 от Договора за функционирането на Европейския съюз.
Предвид на плана за преструктуриране и посочените в приложението ангажименти тази държавна помощ е съвместима с вътрешния пазар.
Член 2
Адресат на настоящото решение е Кралство Дания.
Съставено в Брюксел на 11 март 2014 година.